Alexandre de Beauharnais

Alexandre François Marie de Beauharnais (født 28. mai 1760 på Martinique, død 23. juli 1794 i Paris) var en fransk general, vicomte og politiker. Han var general under den franske revolusjon. Han ble arrestert i mars 1794, dømt til døden under skrekkveldet og henrettet ved giljotin på  Paris' Place de la Révolution.

Privatliv
Han ble født i Fort-Royal (dagens Fort-de-France) på Martinique den 28. mai 1760 som sønn av Martiniques guvernør François V de Beauharnais (1714-1800) og hans hustru Henriette Pyvart de Chastillé (1722–1767). Han var bror til François de Beauharnais og far til Eugène de Beauharnais. Han var farfar til Josefine, dronning av Norge og Sverige og den andre Bernadotte-dronningen.

Han giftet seg 13. desember 1779 i Noisy-le-Grand med Joséphine Tascher de la Pagerie (1763-1814), som senere giftet seg med Napoléon Bonaparte og er kjent under navnet Joséphine de Beauharnais. De fikk to barn:
 Eugène de Beauharnais (3. september 1781 – 21. februar 1824).
 Hortense de Beauharnais (10. april 1783 – 5. oktober 1837), mor til Napoleon III av Frankrike.

Offentlig karriere og død
Han kjempet i Ludvig XVIs armé under den amerikanske uavhengighetskrigen. Han var senere, som sin bror, adelsdeputant i stenderforsamlingen og president i Assemblée nationale constituante fra 19. juni til 3. juli 1791 og fra 31. juli til 14. august 1791. 

Han ble utnevnt i 1792 til general (under revolusjonskrigene). Han takket nei i juni 1793 til å blir krigsminister. Han ble utnevnt til øverstkommanderende av Rhinarméen i 1793, men på grunn av sin ubeslutsomhet, som førte til Mainz' kapitulasjon, ble han arrestert og dømt til døden ved henretting med giljotin som ble utført den 23. juli 1794.

Referanser

Kilder 
 Svensk uppslagsbok. Malmö 1939

Franske generaler
Personer fra den amerikanske uavhengighetskrigen
Personer fra den franske revolusjon
Adelige franskmenn
Personer henrettet ved giljotinering
Personer fra Martinique
Henrettede personer (før 1900-tallet)
Henrettede franskmenn